पाएं अपने शहर की ताज़ा ख़बरें और फ्री ई-पेपरडाउनलोड करें
नई दिल्ली. आम आदमी पार्टी (आप) के संयोजक अरविंद केजरीवाल ने एलान किया है कि आगामी विधानसभा चुनाव में वह दिल्ली की मुख्यमंत्री शीला दीक्षित के खिलाफ पर्चा भरेंगे। यदि शीला अपनी मौजूदा सीट नई दिल्ली को छोड़कर किसी और सीट से चुनाव लड़ेंगी तो केजरीवाल भी उसी सीट से पर्चा भरेंगे।
केजरीवाल ने पार्टी पदाधिकारियों व कार्यकर्ताओं की बैठक में हुए फैसले के बाद यह एलान किया। केजरीवाल ने इस एलान के साथ ही भाजपा पर भी हमला बोला और कहा कि पिछले चुनावों में पार्टी ने दीक्षित के खिलाफ हमेशा कमजोर उम्मीदवार खड़े किए। उन्होंने भाजपा के प्रदेश अध्यक्ष विजय गोयल को अपने व शीला के खिलाफ लडऩे की चुनौती दी।
आप से नई दिल्ली सीट से नाम तय होने के बाद भी उनकी दावेदारी पर अंतिम मुहर एक प्रक्रिया पूरी होने के बाद ही लगेगी जिसमें विधानसभा के १०० मतदाताओं के दस्तखत एकत्रित करना और आप की स्क्रीनिंग व राजनीतिक मामलों की समिति का इंटरव्यू शामिल है। केजरीवाल ने कहा, 'हमने शीला के खिलाफ मुकाबला करने का फैसला इसलिए किया है क्योंकि दिल्ली शीला से निजात पाना चाहती है जो भ्रष्टाचार की प्रतीक बन गई हैं।'
उन्होंने कहा कि भाजपा को दिल्ली जनता पहले से ही नकार चुकी है क्योंकि तीन बार से वह सत्ता से दूर है। लोग भाजपा को ऐसी पार्टी के रूप में नहीं देखते जो कांग्रेस को हरा सके। दोनों पार्टियां १५ साल से मैच फिक्सिंग में लगी हैं। आप ही नई दावेदार है और वही कांग्रेस को हरा सकती है।
केजरीवाल के फैसले का समर्थन करते हुए वकील प्रशांत भूषण ने कहा, 'अगर हम देश की राजनीतिक व्यवस्था को बदलना चाहते हैं तो हम केजरीवाल को ऐसी शख्सियत के खिलाफ खड़ा करेंगे जो मौजूदा राजनीतिक तंत्र की प्रतीक हैं।Ó कुछ वॉलिंटियर ने आप की बैठक में सवाल सवाल किया कि केजरीवाल विजय गोयल के खिलाफ चुनाव क्यों नहीं लड़ते तो पार्टी नेता कुमार विश्वास ने अपने व्यंग्यात्मक लहजे में कहा, 'मच्छरों को मारने के लिए बोफोर्स का इस्तेमाल नहीं किया जाता।'
क्या शीला को चुनौती दे पाएंगे?
आप संयोजक अरविंद केजरीवाल ने रविवार को राजधानी का दिल कहे जाने वाली नई दिल्ली सीट से चुनाव लडऩे का एलान किया है। शीला पिछले तीन चुनावों से यहां जमी हैं और विधानसभा में इस सीट का प्रतिनिधित्व कर रही है। १९९८ व २००३ के विधानसभा चुनाव में यह सीट गोल मार्केट के नाम से जानी जाती थी और परिसीमन के बाद २००८ में यह सीट नई दिल्ली हो गई गई।
यह दिल्ली की ऐेसी सीट है जहां पूरा हिंदुस्तान बसता है। राष्ट्रपति भवन परिसर, प्रधानमंत्री आवास से लेकर समूचा लुटियंस जोन, केंद्रीय कर्मचारियों के आवास और एनडीएमसी, एम्स व सफदरजंग सरीखे अस्पतालों के स्टॉफ क्वार्टर, कनॉट प्लेस, खान मार्केट, सुंदर नगर, गोल मार्केट, बंगाली मार्केट से लेकर सरोजनी नगर मार्केट तक यहां हिंदुस्तान के हर हिस्से के लोग मतदाता हैं, जिनका जाति, वर्ग के आधार पर विभाजन मुश्किल है।
सरोजनी नगर के पास पिलंजी गांव, बंगाली मार्केट और सुंदर नगर इलाके में जरूर कुछ आबादी ऐसी है जो गैर-सरकारी नौकरियां व निजी काम करने वालों की है। एक अनुमान के मुताबिक इस क्षेत्र में करीब १८ फीसदी दलित वोटर हैं, जिनमें से अधिकांश मंदिर मार्ग व गोल मार्केट के पास बसे सफाई कर्मचारी हैं।
पिछले तीन चुनावों में यहां शीला को क्रमश: ५३.९५ फीसदी, ६४.४४ फीसदी और ५२.२० फीसदी मत हासिल हुए वहीं दूसरे पायदान पर रही भाजपा को इन चुनावों में ४१.६६ फीसदी, ३१.३१ फीसदी और ३३.८५ फीसदी मत मिले। शीला ने गोल मार्केट सीट से पहले कीर्ति आजाद (१९९८), फिर उनकी पत्नी पूनम आजाद (२००३) और नई दिल्ली सीट से विजय जौली (२००८) को शिकस्त दी। २००८ के चुनाव में यहां करीब ८ फीसदी वोट बसपा ने भी हासिल कर लिए थे।
इन तीनों चुनावों में कांग्रेस को शीला सहित ५२, ४७ व ४२ सीट मिली थीं। यदि चुनाव में शीला के खिलाफ नाराजगी का वोट भी पड़ा तो वह भाजपा व आप दोनों को पड़ेगा, ऐसे में यह सवाल स्वाभाविक है कि क्या केजरीवाल शीला को उनके ही गढ़ में चुनौती दे पाएंगे?
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva awa_Deva awa_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva zho_Hant eng_Latn